KOMISIJOS ĮGYVENDINIMO REGLAMENTAS (ES) 2022/1175

2022 m. liepos 7 d.

kuriuo, atnaujinus tyrimą siekiant įgyvendinti 2022 m. gegužės 4 d. sprendimus sujungtose bylose T-30/19 ir T-72/19 dėl Įgyvendinimo reglamento (ES) 2018/1579 ir Įgyvendinimo reglamento (ES) 2018/1690, nustatomas reikalavimas registruoti tam tikras importuojamas Kinijos Liaudies Respublikos kilmės naujas ar restauruotas gumines pneumatines padangas, naudojamas autobusams arba sunkvežimiams, kurių apkrovos indeksas didesnis kaip 121

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis antidempingo reglamentas), ypač į jo 14 straipsnį,

atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1037 dėl apsaugos nuo subsidijuoto importo iš Europos Sąjungos narėmis nesančių valstybių (2) (toliau – pagrindinis antisubsidijų reglamentas), ypač į jo 24 straipsnį,

kadangi:

1. PROCEDŪRA

1.1. Priemonių priėmimas

(1) 2018 m. gegužės 4 d. Komisija (toliau – Komisija) priėmė Įgyvendinimo reglamentą (ES) 2018/683 (3), kuriuo tam tikroms importuojamoms Kinijos Liaudies Respublikos kilmės naujoms ar restauruotoms guminėms pneumatinėms padangoms, naudojamoms autobusams arba sunkvežimiams, kurių apkrovos indeksas didesnis kaip 121, nustatė laikinąjį antidempingo muitą (toliau – laikinasis reglamentas).

(2) 2018 m. spalio 18 d. buvo priimtas Įgyvendinimo reglamentas (ES) 2018/1579 (4), kuriuo tam tikroms importuojamoms Kinijos Liaudies Respublikos kilmės naujoms ar restauruotoms guminėms pneumatinėms padangoms, naudojamoms autobusams arba sunkvežimiams, kurių apkrovos indeksas didesnis kaip 121, nustatomas galutinis antidempingo muitas bei laikinojo muito galutinis surinkimas.

(3) 2018 m. lapkričio 9 d. buvo priimtas Įgyvendinimo reglamentas (ES) 2018/1690 (5), kuriuo tam tikroms importuojamoms Kinijos Liaudies Respublikos kilmės naujoms ar restauruotoms guminėms pneumatinėms padangoms, naudojamoms autobusams arba sunkvežimiams, kurių apkrovos indeksas didesnis kaip 121, nustatomi galutiniai kompensaciniai muitai ir iš dalies keičiamas Įgyvendinimo reglamentas (ES) 2018/1579.

1.2. Europos Sąjungos Bendrojo Teismo sprendimai

(4) Kinijos gumos pramonės asociacija (toliau – CRIA) ir Kinijos metalų, mineralinių ir cheminių medžiagų importuotojų ir eksportuotojų prekybos rūmai (toliau – CCCMC) Bendrajame Teisme pateikė ieškinius dėl aptariamų reglamentų panaikinimo, kuriais ginčijo jų teisėtumą.

(5) CRIA ir CCCMC pareiškė keletą ieškinių dėl aptariamų reglamentų ir dėl dviejų iš jų Bendrasis Teismas priėmė sprendimą: i) dėl to, kad Komisija neatliko sąžiningo kainų palyginimo, apskaičiuodama priverstinį kainų mažinimą ir žalos skirtumus, ir ii) dėl tam tikrų skundų, kuriais iš esmės kaltinama nenuoseklumu ir teisės į gynybą pažeidimu, susijusiu su žalos rodikliais ir atrinktų Sąjungos gamintojų duomenų vertinimu.

(6) 2022 m. gegužės 4 d. Bendrasis Teismas paskelbė sprendimą bylose T-30/19 ir T-72/19 panaikinti tiek Įgyvendinimo reglamentą (ES) 2018/1579 (dėl antidempingo), tiek Įgyvendinimo reglamentą (ES) 2018/1690 (dėl antisubsidijų).

(7) Dėl priverstinio kainų mažinimo skirtumų apskaičiavimo Bendrasis Teismas nustatė, kad Komisija atliko nesąžiningą palyginimą pakoregavusi eksporto kainą, t. y. atėmusi susijusio importuotojo PBA išlaidas ir sąlyginį pelną, kai pardavimas buvo vykdomas per susijusį prekiautoją Sąjungoje. Teismas pažymėjo, kad Sąjungos gamintojai dalį pardavimo taip pat vykdė per susijusius subjektus, tačiau jų pardavimo kainos nebuvo pakoreguotos. Bendrasis Teismas padarė išvadą, kad ginčijamuose reglamentuose Komisijos atliktame priverstinio kainų mažinimo skirtumų apskaičiavime buvo padaryta teisės klaida ir akivaizdi vertinimo klaida, todėl šiuo apskaičiavimu buvo pažeistos pagrindinio antidempingo reglamento 3 straipsnio 2 ir 3 dalys ir pagrindinio antisubsidijų reglamento 8 straipsnio 1 ir 2 dalys. Bendrasis Teismas taip pat nustatė, kad šios klaidos turėjo įtakos padarytoms bendroms išvadoms dėl žalos ir priežastinio ryšio, taip pat dėl žalos skirtumų, ir kad nebuvo įmanoma tiksliai nustatyti, kokiu mastu aptariami galutiniai antidempingo ir kompensaciniai muitai buvo iš dalies pagrįsti. Todėl reglamentai, kuriais ieškovams nustatomi šie muitai, buvo panaikinti.

(8) Kalbant apie antrąjį punktą, Bendrasis Teismas nustatė, kad Komisija neatliko objektyvaus tyrimo (kaip reikalaujama pagal pagrindinio antidempingo reglamento 3 straipsnio 2 dalį ir pagrindinio antisubsidijų reglamento 8 straipsnio 1 dalį), nes nepatikrinusi visų mikroekonominių rodiklių, išskyrus pelningumą, skaičiavimų ir nenurodžiusi pataisytų rodiklių ginčijamame reglamente Komisija nepanaudojo visų jai prieinamų atitinkamų duomenų. Be to, Bendrasis Teismas nustatė, kad buvo pažeista ieškovų teisė į gynybą. Visų pirma, Bendrasis Teismas nesutiko, kad tam tikra šalims neatskleista informacija gali būti laikoma konfidencialia, ir nustatė, kad visi aptariami duomenys buvo „susiję su ginčijamame reglamente nustatytomis faktinėmis aplinkybėmis“. Todėl šie duomenys buvo „esminiai faktai ir aplinkybės“, kurios turėjo būti atskleistos šalims.

(9) Atsižvelgdamas į tai, kas išdėstyta, Bendrasis Teismas panaikino aptariamą antidempingo reglamentą tiek, kiek jis susijęs su CRIA ir CCCMC atstovaujamomis įmonėmis (išvardytomis I priede).

(10) Be to, Bendrasis Teismas panaikino aptariamą antisubsidijų reglamentą tiek, kiek jis susijęs su CRIA ir CCCMC atstovaujamomis įmonėmis (išvardytomis II priede).

2. REGISTRACIJOS PAGRINDAS

(11) Komisija analizavo, ar tikslinga nustatyti reikalavimą registruoti nagrinėjamojo produkto importą. Todėl Komisija atsižvelgė į toliau nurodytas aplinkybes.

(12) SESV 266 straipsnyje nustatyta, kad institucijos privalo imtis būtinų priemonių Teismo sprendimams vykdyti. Jeigu panaikinamas aktas, institucijų priimtas atliekant administracinę procedūrą, pvz., antidempingo ar antisubsidijų tyrimus, Bendrojo Teismo sprendimas įgyvendinamas panaikintą aktą pakeičiant nauju aktu, kuriuo pašalinamas Teismo nustatytas pažeidimas (6).

(13) Atsižvelgiant į Teisingumo Teismo praktiką, panaikinto akto pakeitimo procedūra gali būti atnaujinta nuo to konkretaus momento, kai buvo padarytas pažeidimas (7). Tiksliau tai reiškia, kad tokiu atveju, kai panaikinamas administracinę procedūrą užbaigiantis aktas, panaikinimas nebūtinai turi įtakos parengiamiesiems veiksmams, pvz., antidempingo tyrimo inicijavimui. Tokiu atveju, kai, pavyzdžiui, panaikinamas reglamentas, kuriuo nustatomos galutinės antidempingo priemonės, tai reiškia, kad po panaikinimo antidempingo tyrimas yra vis dar vykdomas, nes Sąjungos teisės sistemoje nebėra akto, kuriuo buvo baigtas antidempingo tyrimas (8), nebent pažeidimas padarytas inicijavimo etapu.

(14) Kaip paaiškinta pranešime dėl atnaujinimo ir kadangi pažeidimas padarytas ne inicijavimo etapu, o vykdant tyrimą, Komisija nusprendė atnaujinti antidempingo ir antisubsidijų tyrimus tiek, kiek jie susiję su 1.2 skirsnyje išvardytomis įmonėmis, ir juos tęsti nuo to momento, kai buvo padarytas pažeidimas.

(15) Atsižvelgiant į Teisingumo Teismo praktiką, administracinės procedūros atnaujinimo ir vėlesnio pakartotinio muito nustatymo negalima laikyti prieštaraujančiu netaikymo atgaline data taisyklei (9). Pranešime dėl atnaujinimo suinteresuotosioms šalims, įskaitant importuotojus, pranešta, kad būsimi muitai prireikus bus nustatyti remiantis atnaujinto nagrinėjimo rezultatais.

(16) Remdamasi naujomis išvadomis ir atnaujintų tyrimų rezultatais, kurie šiuo etapu dar nėra žinomi, Komisija gali priimti reglamentus, kuriais prireikus bus persvarstytos taikytinos muitų normos. Šios persvarstytos normos, jei bus nustatytos, įsigalios nuo tos dienos, kurią įsigaliojo aptariami reglamentai.

(17) Šiuo tikslu Komisija paprašė nacionalinių muitinių, prieš priimant sprendimą dėl bet kokio prašymo grąžinti Bendrojo Teismo panaikintus antidempingo ir (arba) kompensacinius muitus, palaukti atnaujinto nagrinėjimo rezultatų. Todėl muitinėms nurodoma kol kas netenkinti prašymų grąžinti panaikintus muitus, kol Europos Sąjungos Oficialiajame leidinyje nebus paskelbti atnaujinto nagrinėjimo rezultatai.

(18) Be to, jei atlikus atnaujintus tyrimus bus iš naujo nustatytos priemonės, muitai turės būti surinkti ir už laikotarpį, kuriuo buvo vykdomi atnaujinti tyrimai.

(19) Dėl to Komisija pažymi, kad registracija yra pagrindinio antidempingo reglamento 14 straipsnio 5 dalyje ir pagrindinio antisubsidijų reglamento 24 straipsnio 5 dalyje nustatyta priemonė, kad prekybos apsaugos priemonės importui galėtų būti vėliau taikomos nuo registracijos dienos (10). Šiuo atveju Komisija mano, kad būtų tikslinga registruoti importą iš 1.2 skirsnyje išvardytų įmonių, kad būtų lengviau surinkti antidempingo ir kompensacinius muitus, kai jų dydžiai bus persvarstyti atsižvelgiant į Bendrojo Teismo sprendimą (11).

(20) Remiantis Teisingumo Teismo praktika (12), priešingai nei registracijos iki laikinųjų priemonių priėmimo atveju, pagrindinio antidempingo reglamento 10 straipsnio 4 dalyje ir pagrindinio antisubsidijų reglamento 16 straipsnio 4 dalyje nustatytos sąlygos šiuo atveju netaikomos. Iš tiesų įgyvendinant Teismo sprendimus atliekamos registracijos tikslas nėra leisti galbūt surinkti muitus pagal prekybos apsaugos priemones atgaline tvarka, kaip numatyta tose nuostatose. Veikiau siekiama užtikrinti galiojančių priemonių veiksmingumą be pertrūkio nuo aptariamų reglamentų įsigaliojimo dienos iki pataisytų muitų nustatymo iš naujo, garantuojant, kad ateityje būtų galima surinkti tinkamo dydžio muitus.

(21) Atsižvelgdama į pirmiau nurodytas aplinkybes Komisija nusprendė, kad buvo pagrindo nustatyti reikalavimą registruoti importą pagal pagrindinio antidempingo reglamento 14 straipsnio 5 dalį ir pagrindinio antisubsidijų reglamento 24 straipsnio 5 dalį.

3. REGISTRACIJA

(22) Remiantis tuo, kas išdėstyta, 1.2 skirsnyje išvardytų įmonių pagaminto nagrinėjamojo produkto importas turi būti registruojamas (13).

(23) Kaip nurodyta pranešime dėl atnaujinimo, galutinė, nuo aptariamų antidempingo ir antisubsidijų reglamentų įsigaliojimo dienos mokėtina antidempingo ir kompensacinių muitų, jei tokie būtų nustatyti, suma bus pagrįsta atnaujinto nagrinėjimo išvadomis.

(24) Jokie muitai, didesni už muitus, nustatytus aptariamais reglamentais, negali būti renkami už laikotarpį nuo pranešimo apie tyrimų atnaujinimą paskelbimo iki atnaujinto tyrimo rezultatų įsigaliojimo dienos.

PRIĖMĖ ŠĮ REGLAMENTĄ:

1 straipsnis 1. Pagal Reglamento (ES) 2016/1036 14 straipsnio 5 dalį muitinės imasi tinkamų veiksmų registruoti importuojamas tam tikras Kinijos Liaudies Respublikos kilmės naujas ar restauruotas gumines pneumatines padangas, naudojamas autobusams arba sunkvežimiams, kurių apkrovos indeksas didesnis kaip 121, kurių KN kodai šiuo metu yra 4011 20 90 ir ex 4012 12 00 (TARIC kodas 4012120010) ir kurias pagamino šio reglamento I priede išvardytos įmonės. 2. Pagal Reglamento (ES) 2016/1037 24 straipsnio 5 dalį muitinės imasi tinkamų veiksmų registruoti importuojamas tam tikras Kinijos Liaudies Respublikos kilmės naujas ar restauruotas gumines pneumatines padangas, naudojamas autobusams arba sunkvežimiams, kurių apkrovos indeksas didesnis kaip 121, kurių KN kodai šiuo metu yra 4011 20 90 ir ex 4012 12 00 (TARIC kodas 4012120010) ir kurias pagamino šio reglamento II priede išvardytos įmonės. 3. Registracija baigiama po devynių mėnesių nuo šio reglamento įsigaliojimo dienos. 4. Antidempingo ir kompensacinių muitų, kurie nuo tyrimų atnaujinimo iki atnaujintų tyrimų rezultatų įsigaliojimo dienos gali būti renkami už tam tikras naujas ar restauruotas gumines pneumatines padangas, naudojamas autobusams arba sunkvežimiams, kurių apkrovos indeksas didesnis kaip 121, kurių KN kodai šiuo metu yra 4011 20 90 ir ex 4012 12 00 (TARIC kodas 4012120010) ir kurias pagamino šio reglamento I ir II prieduose išvardytos įmonės, normos negali viršyti Komisijos įgyvendinimo reglamentais (ES) 2018/1579 ir (ES) 2018/1690 nustatytų normų. 5. Prieš priimdamos sprendimą dėl prašymo grąžinti sumokėtus antidempingo ir (arba) kompensacinius muitus ir atsisakymo juos išieškoti, kiek importas yra susijęs su šio reglamento I ir II prieduose išvardytomis įmonėmis, nacionalinės muitinės turi sulaukti atitinkamo Komisijos įgyvendinimo reglamento, kuriuo iš naujo nustatomi muitai, paskelbimo.

2 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. liepos 7 d. Komisijos vardu Pirmininkė Ursula VON DER LEYEN

(1) OL L 176, 2016 6 30, p. 21.

(2) OL L 176, 2016 6 30, p. 55.

(3) 2018 m. gegužės 4 d. Komisijos reglamentas (ES) 2018/683, kuriuo tam tikroms importuojamoms Kinijos Liaudies Respublikos kilmės naujoms ar restauruotoms guminėms pneumatinėms padangoms, naudojamoms autobusams arba sunkvežimiams, kurių apkrovos indeksas didesnis kaip 121, nustatomas laikinasis antidempingo muitas ir iš dalies keičiamas Įgyvendinimo reglamentas (ES) 2018/163 (OL L 116, 2018 5 7, p. 8).

(4) 2018 m. spalio 18 d. Komisijos įgyvendinimo reglamentas (ES) 2018/1579, kuriuo tam tikroms importuojamoms Kinijos Liaudies Respublikos kilmės naujoms ar restauruotoms guminėms pneumatinėms padangoms, naudojamoms autobusams arba sunkvežimiams, kurių apkrovos indeksas didesnis kaip 121, nustatomas galutinis antidempingo muitas bei laikinojo muito galutinis surinkimas ir kuriuo panaikinamas Įgyvendinimo reglamentas (ES) 2018/163 (OL L 263, 2018 10 22, p. 3).

(5) 2018 m. lapkričio 9 d. Komisijos įgyvendinimo reglamentas (ES) 2018/1690, kuriuo tam tikroms importuojamoms Kinijos Liaudies Respublikos kilmės naujoms ar restauruotoms guminėms pneumatinėms padangoms, naudojamoms autobusams arba sunkvežimiams, kurių apkrovos indeksas didesnis kaip 121, nustatomi galutiniai kompensaciniai muitai ir iš dalies keičiamas Komisijos įgyvendinimo reglamentas (ES) 2018/1579, kuriuo tam tikroms importuojamoms Kinijos Liaudies Respublikos kilmės naujoms ar restauruotoms guminėms pneumatinėms padangoms, naudojamoms autobusams arba sunkvežimiams, kurių apkrovos indeksas didesnis kaip 121, nustatomas galutinis antidempingo muitas bei laikinojo muito galutinis surinkimas ir kuriuo panaikinamas Įgyvendinimo reglamentas (ES) 2018/163 (OL L 283, 2018 11 12, p. 1).

(6) Sprendimas Asteris AE ir kt. ir Graikijos Respublika prieš Komisiją, sujungtos bylos 97, 193, 99 ir 215/86, [1988] Rink. p. 2181, 27 ir 28 punktai; ir sprendimas Jindal Saw prieš Europos Komisiją, byla T-440/20, EU:T:2022:318.

(7) Sprendimas Ispanija prieš Komisiją, C-415/96, [1998] Rink. p. I-6993, 31 punktas; sprendimas Industries des Poudres Spheriques prieš Tarybą, C-458/98 P, [2000] Rink. p. I-8147, 80–85 punktai; Sprendimas Alitalia prieš Komisiją, T-301/01, [2008] Rink. p. II-1753, 99 ir 142 punktai; sprendimas Region Nord-Pas de Calais prieš Komisiją, sujungtos bylos T-267/08 ir T-279/08, [2011] Rink. p. II-0000, 83 punktas.

(8) Sprendimas Ispanija prieš Komisiją, C-415/96, [1998] Rink. p. I-6993, 31 punktas; sprendimas Industries des Poudres Spheriques prieš Tarybą, C-458/98 P, [2000] Rink. p. I-8147, 80–85 punktai.

(9) 2018 m. kovo 15 d. Teismo sprendimas byloje C-256/16 Deichmann SE prieš Hauptzollamt Duisburg, 79 punktas, ir 2019 m. birželio 19 d. sprendimas byloje C-612/16 C, C & J Clark International Ltd prieš Commissioners for Her Majesty’s Revenue & Customs, 5 punktas.

(10) Sprendimas Jindal Saw prieš Europos Komisiją, byla T-440/20, EU:T:2022:318, 154–159 punktai.

(11) Atkreipkite dėmesį į tai, kad, kalbant apie eksportuojantį gamintoją „Zhongce Rubber Group Co., Ltd.“, ši sąlyga taikoma tik aptariamam įsipareigojimui sumokėti kompensacinį muitą. Bendrasis Teismas nepanaikino antidempingo reglamento įmonės „Zhongce Rubber Group Co.“ atžvilgiu, todėl iš šios įmonės antidempingo muitai vis dar turi būti renkami.

(12) Sprendimas Deichmann SE prieš Hauptzollamt Duisburg, C-256/16, 79 punktas, ir 2019 m. birželio 19 d. sprendimas C & J Clark International Ltd prieš Commissioners for Her Majesty’s Revenue & Customs, C-612/16 C, 58 punktas.

(13) Atkreipkite dėmesį į tai, kad, kalbant apie eksportuojantį gamintoją „Zhongce Rubber Group Co., Ltd.“, ši sąlyga taikoma tik aptariamam įsipareigojimui sumokėti kompensacinį muitą. Bendrasis Teismas nepanaikino antidempingo reglamento įmonės „Zhongce Rubber Group Co.“ atžvilgiu, todėl iš šios įmonės antidempingo muitai vis dar turi būti renkami.